Adrian Dupu, Secretar de stat la Departamentul pentru relația cu Republica Moldova, s-a întâlnit zilele trecute cu Episcopul Antonie de Bălți și Episcopul Veniamin al Basarabiei de Sud.
Preasfințitul Părinte Antonie l-a primit miercuri la Centrul Eparhial pe Adrian Dupu. La întâlnire au participat reprezentanți ai instituțiilor culturale și administrative locale.
În cadrul întrevederii au fost abordate subiecte care vizează proiectele pe care Departamentul pentru Relația cu Republica Moldova le implementează în partea de nord a țării, dar și unele provocări cu care se confruntă Episcopia și instituțiile de cultură și învățământ din Bălți.
Cu această ocazie, Preasfințitul Părinte Antonie i-a acordat domnului Adrian Dupu ordinul „Crucea Bălțeană”, cea mai înaltă distincție a Episcopiei de Bălți pentru mireni, în semn de recunoștință și apreciere pentru susținerea proiectelor care vizează promovarea identității lingvistice, spirituale și culturale românești în spațiul basarabean.
De asemenea, Adrian Dupu a vizitat vineri Episcopia Basarabiei de Sud. Preasfințitul Părinte Veniamin i-a prezentat Secretarului de stat istoricul eparhiei și au vizitat Biserica „Sfântul Ierarh Dionisie” din Cahul și Mănăstirea „Sfânta Treime” din satul Roșu.
La întâlnire au participat Consulul general al României la Cahul, Excelența Sa Gabriel Nicola, Primarul municipiul Cahul, Nicolae Dandis, Rectorul Universității de Stat din Cahul, prof. Sergiu Cornea, și alți reprezentanți ai instituțiilor culturale și administrative locale.
În anul 2023, Patriarhia Română a încheiat un protocol de colaborare cu Departamentul pentru relația cu Republica Moldova.
Foto credit: Facebook / Adrian Dupu